Un o ardal Eifionydd ydw i'n wreiddiol, o bentref Chwilog – ardal hyfryd o'r gogledd-orllewin, rhwng y môr a'r mynydd. Wedi fy magu wrth droed mynyddoedd Eryri a Meirionydd ac ar lannau rhai o draethau hyfrytaf Bae Ceredigion, dysgais yn ifanc am bwysigrwydd ac effaith tywydd a'r hinsawdd. Hyd heddiw, mae crwydro'r awyr agored a gwerthawrogi'r hyn sydd ar garreg y drws yn rhan bwysig o fy mywyd.
Cefais fy addysg yn Ysgol Gynradd Chwilog yna Ysgol Glan y Môr a Choleg Meirion Dwyfor, Pwllheli. Dyma lle ddatblygodd fy niddordeb mewn perfformio a cherddoriaeth. Astudiais y Theatr ym Mhrifysgol Aberystwyth gyda diddordeb arbennig mewn Theatr Mewn Addysg.
Treuliais gyfnod yng Nghaerdydd ar ôl graddio, yn hyfforddi drama a cherdd mewn ysgolion yn y Brifddinas, Abertawe a Bryste yn gweithio gyda phlant o bob oedran a chefndir. Es ymlaen i weithio i ITV Cymru yn cynhyrchu bwletinau newyddion ac eitemau ar gyfer safle wê 'Y Dydd' gan ddysgu i ddefnyddio camera a golygu pecynnau. Tra yn ITV cefais y cyfle i gynhyrchu fideos ar gyfer seremoni 'Llyfr y Flwyddyn 2010'.
Ym mis Tachwedd 2010 ymunais â thîm cynhyrchu Tywydd S4C yn Tinopolis yn Llanelli. Dyma gyfle i blethu diddordeb a gwaith. Roeddwn wrth fy modd â'r her a'r cyfle i gynhyrchu bwletinau byw o brif ddigwyddiadau cenedlaethol Cymru – ac mae rhoi gwybod beth yw'r tywydd o flaen llaw yn holl bwysig!
Erbyn hyn, rwyf wedi ymgartrefu yn Llandeilo, tirwedd dipyn yn wahanol i Eryri, ond yn ddyffryn hyfryd o dir amaethyddol cyfoethog. Mae teulu fy ngŵr yn amaethwyr ac yn ffermio yn Nhaliairs sydd ar gyrion y dref. Mae effaith y tywydd a'r hinsawdd yn hollbwysig ar y diwydiant yma, dyma bobl sy'n gwybod beth yw gwir ystyr 'gweithio yn yr elfennau'.
Wedi seibiant byr o fyd gwaith i fagu'r plant, rwyf bellach yn ôl yn cynhyrchu'r Tywydd, ond o fis Mai ymlaen, mi fyddaf hefyd yn ymuno â'r tîm cyflwyno. Mae cyfnod cyffrous o'n blaenau gan ein bod mewn partneriath newydd sbon gyda'r Met Office; cwmni sy'n arwain y gad o ran darogan y tywydd. Mae'r graffeg a'r data newydd yn arloesol ac mae'r posibiliadau yn anferth. Dyma gyfle i dorri tir newydd. Dw i hefyd yn edrych ymlaen at gyflwyno geirfa ogleddol a'u rhannu gyda'r gwylwyr – felly gwrandewch allan am 'mwll', 'tresho bwrw' a 'chenllysg'! Mi fyddwn ni hefyd yn darlledu mwy o fwletinau ar S4C o fis Mai ymlaen.
Mae bywyd yn brysur ar hyn o bryd, ond mae rhedeg yn gyfle am seibiant am awr neu ddwy. Mi fyddaf yn cymryd rhan mewn ambell ras 10K dros yr haf cyn rhedeg hanner marathon Caerdydd ym mis Hydref. Her dw i'n edrych ymlaen yn fawr ati ydi cerdded y 3 Chopa- Yr Wyddfa, Cader Idris a Phen y Fan, gan groesi bysedd am dywydd braf!